*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 12ης Οκτωβρίου 1983

με την οποία καθορίζεται ότι οι συσκευές με την ονομασία «Cyber 170-720 και 170-750» δεν δύνανται να εισαχθούν ατελώς ως προς τους δασμούς του Κοινού Δασμολογίου

(83/521/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 σχετικά με την ατελή, ως προς τους δασμούς του Κοινού Δασμολογίου, εισαγωγή αντικειμένων εκπαιδευτικού, επιστημονικού και μορφωτικού χαρακτήρα (1), όπως τροποποιήθηκε τελευταία από τον κανονισμό (ΕΟΚ) αριθ. 608/82 (2),

τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 σχετικά με τον καθορισμό των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,

Εκτιμώντας:

ότι, με την απόφαση 81/692/ΕΟΚ της 10ης Αυγούστου 1981 (4), η Επιτροπή αποφάσισε ότι οι συσκευές με την ονομασία «Control Data - Cyber 170-720 και Cyber 170-750», που απετέλεσαν το αντικείμενο αίτησης που υπέβαλε το Βέλγιο στις 11 Μαρτίου 1981, δεν είναι δυνατό να εισαχθούν ατελώς ως προς τους δασμούς του Κοινού Δασμολογίου, διότι δεν παρουσιάζουν τα αντικειμενικά χαρακτηριστικά που τις καθιστούν ειδικά κατάλληλες για την επιστημονική έρευνα και ότι οι συσκευές του είδους αυτού χρησιμοποιούνται, κυρίως, για μη επιστημονικούς σκοπούς·

ότι με την προσφυγή που άσκησε στο Δικαστήριο των Ευρωπαϊκών Κοινοτήτων η εταιρεία «Control Data Belgium NV-SA», το Δικαστήριο ακύρωσε την εν λόγω απόφαση με δική του απόφαση της 17ης Μαρτίου 1983 σχετικά με την υπόθεση 294/87· ότι στην ακυρωτική του απόφαση το Δικαστήριο δεν αποφάνθηκε σχετικά με το αν οι εν λόγω υπολογιστές πρέπει να θεωρηθούν όργανα ή συσκευές επιστημονικού χαρακτήρα και παρέπεμψε την υπόθεση στην Επιτροπή προκειμένου αυτή να επανεξετάσει την κατάσταση·

ότι, για να προβεί στην ανωτέρω επανεκτίμηση, η Επιτροπή οργάνωσε, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, επανειλημμένες συνεδριάσεις ομάδας εμπειρογνωμόνων, που απαρτίζεται από εκπροσώπους όλων των κρατών μελών, στο πλαίσιο της Επιτροπής Δασμολογικών Ατελειών·

ότι, κατά τη διάρκεια της εξέτασης του θέματος, η ανωτέρω ομάδα συγκέντρωσε ιδιαίτερα την προσοχή της σε εκείνα τα αντικειμενικά τεχνικά χαρακτηριστικά, βάσει των οποίων, κατά τον χρησιμοποιούντα της συσκευή, «αποδεικνύεται ότι οι εν λόγω υπολογιστές είναι επιστημονικές συσκευές» και ότι τα χαρακτηριστικά αυτά είναι τα ακόλουθα:

- hardeware σχεδιασμένο για να λειτουργεί με λέξεις, με δυνατότητα να αναζητεί λέξεις των 60 bits,

- δυνατότητα αριθμητικών υπολογισμών με κινητή υποδιαστολή,

- απλή και διπλή ακρίβεια υπολογισμών, των 60 και 120 bits αντίστοιχα,

- μεμονωμένες λειτουργικές μονάδες του Cyber 170-750, που επιτρέπουν στο σύστημα να πραγματοποιεί σύνθετους υπολογισμούς με υψηλή ταχύτητα,

- εντολές προσαρμοσμένες για γλώσσες επιστημονικού προγραμματισμού,

- ιδιαίτερη αποτελεσματικότητα, που οφείλεται στη συγκεκριμένη τεχνολογία κατασκευής (πολυϋπολογιστής)·

ότι, όσον αφορά τα χαρακτηριστικά αυτά, διαπιστώνεται ότι τα δύο πρώτα δεν συνδέονται κατά κανένα τρόπο ειδικά με τους εν λόγω υπολογιστές, αλλά συναντώνται σε όλους τους υπολογιστές προηγμένης τεχνολογίας, και ότι η τεχνική της κινητής υποδιαστολής συναντάται ακόμα και στους υπολογιστές τσέπης· ότι, όσον αφορά το τρίτο χαρακτηριστικό γνώρισμα, η μέγιστη ακρίβεια που είναι δυνατό να επιτευχθεί με τους εν λόγω εισαγόμενους υπολογιστές επιτυγχάνεται επίσης, στις ακραίες εκείνες περιπτώσεις που κάτι τέτοιο είναι αναγκαίο, και με τους υπολογιστές που διαθέτουν μικρό αριθμό bits ανά λέξη (π.χ. 32 και 64), εφόσον το software τους είναι το κατάλληλο· ότι, όσον αφορά το τέταρτο χαρακτηριστικό γνώρισμα, ούτε η χρησιμοποίηση μεμονωμένων λειτουργικών μονάδων ούτε η πραγματοποίηση σύνθετων υπολογισμών με υψηλή ταχύτητα είναι δυνατό να θεωρηθούν ως ειδικά χαρακτηριστικά των επιστημονικών υπολογιστών· ότι, επιπλέον, παρόμοιες επιδόσεις με εκείνες των δύο συστημάτων Cyber είναι δυνατό να επιτυγχάνονται και με άλλους υπολογιστές, ανταγωνιστικούς προς τους ανωτέρω και ότι η συσκευή Cyber 170-720 υπάγεται στην κατηγορία των υπολογιστών χαμηλής ταχύτητας ενώ η 750 υπάγεται στην κατηγορία των υπολογιστών μέσης-υψηλής ταχύτητας· ότι, όσον αφορά το πέμπτο χαρακτηριστικό γνώρισμα, ο κατασκευαστής έχει προβλέψει ότι οι υπολογιστές δύνανται επίσης, να χρησιμοποιηθούν με γλώσσες προγραμματισμού που εξυπηρετούν εμπορικές σκοπιμότητες, όπως η γλώσσα Cobol, η γλώσσα Very/Update, η γλώσσα Form, η γλώσσα CRM, η γλώσσα DAL κλπ.· ότι, όσον αφορά το έκτο χαρακτηριστικό γνώρισμα, θα πρέπει να σημειωθεί ότι τους πολυϋπολογιστές, που είναι κατασκευασμένοι κατά την ανωτέρω συγκεκριμένη τεχνολογία, είναι δυνατό να προμηθεύσουν και άλλες εταιρείες ειδικευμένες σε συστήματα υψηλής απόδοσης και ότι, συνεπώς, από την άποψη αυτή, οι υπολογιστές Cyber δεν είναι μοναδικοί·

ότι, όπως συνάγεται από τις ανωτέρω παρατηρήσεις, οι ανωτέρω εισαγόμενες συσκευές δεν έχουν τα απαιτούμενα αντικειμενικά χαρακτηριστικά που θα τις καθιστούν ειδικά κατάλληλες για την επιστημονική έρευνα αλλά ότι, επιπλέον, θα ήταν σκόπιμο να ληφθούν υπόψη οι διατάξεις του άρθρου 5 παράγραφος 1 δεύτερο εδάφιο του κανονισμού (ΕΟΚ) αριθ. 2784/79 και να εξεταστεί ποιοι είναι οι σκοποί για τους οποίους χρησιμοποιούνται οι συσκευές, για την εισαγωγή των οποίων στην Κοινότητα ζητείται η δασμολογική ατέλεια·

ότι οι υπολογιστές δύνανται να χρησιμοποιούνται σε ορισμένους τομείς ακριβώς χάρη στο συγκεκριμένο software τους·

ότι η εξέταση, την οποία πραγματοποίησε η προαναφερθείσα ομάδα εμπειρογνωμόνων, κατέδειξε ότι στα τεχνικο-εμπορικά ενημερωτικά φυλλάδια, που έχει εκδώσει η «Control Data Corporation» το 1980 αναφέρεται ότι:

- ο υπολογιστής «CDC Cyber 170, model 750» είναι ένα σύστημα πολλαπλών χρήσεων που περιλαμβάνει δίκτυο, το οποίο λειτουργεί σε πραγματικό/κρίσιμο χρόνο και παρέχει τη δυνατότητα χρησιμοποίησής του για εμπορικούς σκοπούς, για διαχείριση δεδομένων και για επιστημονικούς σκοπούς,

- οι εφαρμογές της συσκευής με την ονομασία «Cyber 170, model 720» περιλαμβάνουν τη διαχείριση δεδομένων, την πραγματοποίηση επιστημονικών υπολογισμών, την επεξεργασία εμπορικών δεδομένων και τη διαβίβαση δεδομένων,

- όλες οι συσκευές-μέλη της «οικογένειας» «CDC Cyber 170, series 700» είναι εξοπλισμένες με το «CDC Cyber 170 Network Operating System» που είναι σύστημα μεγάλης ισχύος και πολλαπλών λειτουργιών και που λειτουργεί βάσει ενός εκτεταμένου software και ενός συνόλου στοιχείων που επιτρέπουν τη χρησιμοποίηση των ακόλουθων γλωσσών προγραμματισμού: Compass ( assembler language), Fortran, Cobol, Algol, APL, Sort/ Merge, Basic, GPSS, Simscript, APT (αυτόματος έλεγχος εργαλειομηχανών) και που περιλαμβάνει, επίσης, εκτεταμένο software διαχείρισης βασικών δεδομένων·

ότι οι εν λόγω υπολογιστές δεν έχουν κριθεί ως κυρίως ή αποκλειστικώς κατάλληλοι για επιστημονικές δραστηριότητες και δεν είναι ιδιαιτέρως ακατάλληλοι για να χρησιμοποιούνται στον εμπορικό ή βιομηχανικό τομέα ούτε είναι ιδιαιτέρως ασυμβίβαστοι με τις εμπορικές γλώσσες προγραμματισμού·

ότι η ανωτέρω ομάδα εμπειρογνωμόνων διαπίστωσε ότι η συσκευή Cyber 170-720 και 170-750 είναι δυνατό να χρησιμοποιείται ταυτόχρονα για πολλαπλούς σκοπούς βάσει ειδικών προγραμμάτων·

ότι, από τις πληροφορίες που παρέσχε ο αιτών, διαπιστώνεται η πρόθεσή του να χρησιμοποιήσει τον εν λόγω υπολογιστή εν μέρει για καθαρώς διοικητική εργασία και εν μέρει για τεχνικούς υπολογισμούς αλλά δεν παρασχέθηκε καμία πληροφορία με την πλήρη συλλογή των προγραμμάτων, βάσει της οποίας θα ήταν δυνατό να αποδειχθεί ότι ο υπολογιστής πρόκειται να χρησιμοποιηθεί αποκλειστικά για επιστημονική έρευνα, δεδομένου ότι η τεχνολογία του δεν προσφέρεται για εμπορική χρησιμοποίηση· ότι ακόμα και αν η χρησιμοποίηση της εν λόγω συγκεκριμένης συσκευής περιορίζονταν στις επιστημονικές δραστηρίοτητες, δε θα ήταν μόνη της σε θέση να προσδώσει σ' αυτήν το χαρακτήρα της επιστημονικής συσκευής·

ότι η έρευνα που έγινε σε όλα τα κράτη μέλη σχετικά με τη γενική χρησιμοποίηση των συσκευών του τύπου αυτού κατέδειξε ότι αυτές δε χρησιμοποιούνται κυρίως για επιστημονικούς σκοπούς·

ότι από το σύνολο των στοιχείων αυτών αποδεικνύεται ότι οι εν λόγω υπολογιστές δεν μπορούν να θεωρηθούν σαν επιστημονικές συσκευές· ότι για το λόγο αυτό εισαγωγή με ατέλεια δασμών της εν λόγω συκσευής δε δικαιολογείται, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η εισαγωγή της συσκευής με την ονομασία «Control data - Cyber 170-720· Cyber 170-750», που αποτελεί το αντικείμενο της αιτήσεως της 11ης Μαρτίου 1981 της βελγικής κυβερνήσεως, δεν δύναται να πραγματοποιηθεί ατελώς, ως προς τους δασμούς του Κοινού Δασμολογίου.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 12 Οκτωβρίου 1983.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 184 της 15. 7. 1975, σ. 1.

(2) ΕΕ αριθ. L 74 της 18. 3. 1982, σ. 4.

(3) ΕΕ αριθ. L 318 της 13. 12. 1979, σ. 32.

(4) ΕΕ αριθ. L 252 της 5. 9. 1981, σ. 36.